**Ειδικοί όροι: ΕΙΔΙΚΕΣ ΥΠΟΧΡΕΩΣΕΙΣ ΔΙΚΑΙΟΥΧΩΝ ΠΡΑΞΕΩΝ ΕΚΤ+ ΚΑΙ ΤΔΜ**

Αφορά τις πράξεις που συγχρηματοδοτούνται από το ΕΚΤ+ και το ΤΔΜ, **για τις οποίες απαιτείται η καταγραφή των συμμετεχόντων/ωφελουμένων ή η συλλογή δεδομένων μεμονωμένων συμμετεχόντων (microdata)** για τη μέτρηση των κοινών δεικτών εκροών και αποτελεσμάτων, σύμφωνα με το Παράρτημα Ι του Καν. (ΕΕ) 2021/1057 για το Ευρωπαϊκό Κοινωνικό Ταμείο + και το Παράρτημα ΙΙΙ του Καν (ΕΕ) 2021/1056 για το Ταμείο Δίκαιης Μετάβασης.

Οι δικαιούχοι των εν λόγω πράξεων, πέραν των γενικών υποχρεώσεων δικαιούχων (Παράρτημα Ι), αναλαμβάνουν επιπλέον την τήρηση των παρακάτω υποχρεώσεων:

**Α. Χρονικό Πλαίσιο υποβολής στοιχείων στο ΟΠΣ**

* + - 1. Να υποβάλλουν στο ΟΠΣ το σύνολο όλων των δεδομένων δεικτών και των συλλεχθέντων απογραφικών δελτίων εισόδου και εξόδου για κάθε ωφελούμενο συμμετέχοντα, το αργότερο εντός **δύο (2) μηνών** από την είσοδο και έξοδο των συμμετεχόντων, αντίστοιχα.

Ως **είσοδος** στην πράξη (έναρξη συμμετοχής) ορίζεται η ημερομηνία της πρώτης συνεδρίας Αρχικής Καταγραφής του Προφίλ του ωφελούμενου.

Ως **έξοδος** από την πράξη (ολοκλήρωση/λήξη της συμμετοχής) ορίζεται η ημερομηνία ολοκλήρωσης του κύκλου υπηρεσιών σε ατομικό επίπεδο όπως αυτές ορίζονται στον Οδηγό Εφαρμογής της πράξης.

Η **συλλογή** των δεδομένων δεικτών και απογραφικών δελτίων εισόδου και εξόδου (συμπληρωμένα ερωτηματολόγια) σε ηλεκτρονική μορφήδιενεργείται από τα αρμόδια στελέχη του Δικαιούχου.

* + - 1. Να υποβάλλουν το Δελτίο Δήλωσης Επίτευξης Δεικτών Πράξης δυο φορές το έτος, έως 15 Ιουνίου και έως 15 Δεκεμβρίου κάθε έτους υλοποίησης της πράξης.
      2. Να προβαίνουν σε όλες τις απαιτούμενες διορθωτικές ενέργειες προκειμένου να εξασφαλίζεται η συλλογή δεδομένων δεικτών και η συλλογή και συμπλήρωση των απογραφικών δελτίων με πληρότητα και εγκυρότητα σε όλα τα πεδία, πριν την υποβολή τους στο ΟΠΣ.
      3. Να διατηρούν τα δεδομένα δεικτών και τα απογραφικά δελτία στο σύστημα πρώτης καταχώρησης που είναι εγκατεστημένο στον Δικαιούχο για διάστημα πέντε (5) ετών από την 31 Δεκεμβρίου του έτους κατά το οποίο πραγματοποιείται η τελευταία πληρωμή από τη διαχειριστική αρχή προς το δικαιούχο. Η διαχειριστική αρχή ενημερώνει το δικαιούχο σχετικά με την έναρξη της εν λόγω περιόδου.

**Β. Συλλογή Δεδομένων δεικτών για συμμετέχοντες σε πράξεις ΕΚΤ+**

Τα δεδομένα που αφορούν σε συμμετέχοντες δύνανται να συλλέγονται είτε από διοικητικές πηγές (π.χ. ΑΑΔΕ), είτε από ερωτηματολόγια/απογραφικά δελτία που συμπληρώνουν οι συμμετέχοντες και συλλέγουν οι δικαιούχοι είτε βάσει εμπεριστατωμένων εκτιμήσεων από τους δικαιούχους. Ειδικότερα, για τους **κοινούς δείκτες** που αφορούν στην :

* εργασιακή κατάσταση των συμμετεχόντων (δείκτες ΕΕCO01-EECO05, EECR01, EECR04, EECR05),
* ηλικιακή κατηγορία στην οποία ανήκουν (δείκτες EECO06-EECO08),
* τους συμμετέχοντες από αγροτικές περιοχές (δείκτης ΕΕCO17),
* και ποσοστό συμμετοχής ανδρών και γυναικών,

τα δεδομένα για τη μέτρησή τους θα συλλέγονται με ενέργειες της ΕΥΘΥΠΣ από διοικητικές πηγές βάσει του ΑΦΜ του κάθε συμμετέχοντα που θα δηλώνεται στο ερωτηματολόγιο/απογραφικό δελτίο που συλλέγουν οι δικαιούχοι.

Το ίδιο ισχύει και για **ειδικούς δείκτες** που αποτελούν συνδυασμό αντίστοιχων κοινών δεικτών (π.χ δείκτης PSR 790 «Υπήκοοι τρίτων χωρών που αναζητούν ή που βρίσκουν απασχόληση μετά τη συμμετοχή τους).

Για τους δείκτες που τα δεδομένα τους δεν δύναται να συλλεχθούν από διοικητικές πηγές, όπως οι δείκτες που αφορούν :

* στο μορφωτικό επίπεδο των συμμετεχόντων (δείκτες EECO09-EECO11),
* στη συμμετοχή των συμμετεχόντων σε προγράμματα εκπαίδευσης ή κατάρτισης αμέσως μετά τη συμμετοχή τους (δείκτης ΕΕCR02),
* στη συμμετοχή των συμμετεχόντων σε μία ή περισσότερες από τις κατηγορίες που μετρούν οι δείκτες ΕΕCO13- EECO16 που αφορούν σε υπηκόους τρίτων χωρών (EECO13) , συμμετέχοντες αλλοδαπής προέλευσης (EECO14), μειονότητες (συμπεριλαμβανομένων περιθωριοποιημένων κοινοτήτων, όπως οι Ρομά) EECO15 και άστεγους ή άτομα που αντιμετωπίζουν στεγαστικό αποκλεισμό (ΕΕCO16),

θα συμπληρωθούν από το προσωπικό του Δικαιούχου ερωτηματολόγια για τους ωφελούμενους συμμετέχοντες κατά την είσοδο ή μετά την έξοδό τους από τις πράξεις για τους αντίστοιχους δείκτες.

Για το δείκτη ΕΕCO12 (συμμετέχοντες με αναπηρία), τα δεδομένα για τη μέτρησή του δύναται να συλλέγονται με ενέργειες της ΕΥΘΥΠΣ από διοικητικές πηγές βάσει του ΑΦΜ του κάθε συμμετέχοντα που θα δηλώνεται στο ερωτηματολόγιο/απογραφικό δελτίο που συλλέγουν οι δικαιούχοι. Ο τρόπος συλλογής των δεδομένων για τη μέτρηση του δείκτη θα προσδιοριστεί πριν την έκδοση των σχετικών προσκλήσεων.

Για το δείκτη που αφορά σε αριθμό συμμετεχόντων που λαμβάνουν πιστοποίηση (δείκτης ΕΕCRO3), δηλαδή αποκτούν τυπικό επαγγελματικό προσόν μέσω εξετάσεων μετά από εκπαίδευση/κατάρτιση/δια βίου μάθηση, τα δεδομένα για τη μέτρηση του εν λόγω δείκτη συλλέγονται από το Δικαιούχο, σύμφωνα με τις οδηγίες της διαχειριστικής αρχής που δίνονται στην Πρόσκληση.

Σύμφωνα με το παράρτημα I του κανονισμού του ΕΚΤ+ :

Α) **Για τους κοινούς δείκτες εκροών που μπορούν, κατά περίπτωση, να αναφέρονται με βάση την ομάδα – στόχο της πράξης** δεν είναι απαραίτητη η συλλογή μικροδεδομένων δεδομένου ότι όλοι οι συμμετέχοντες στην πράξη ανήκουν στην ίδια ομάδα – στόχου, με βάση τα κριτήρια επιλεξιμότητας που εφαρμόζονται για την συμμετοχή τους στην πράξη. Ωστόσο, κάθε συμμετέχων στην πράξη πρέπει να μετράται στο σχετικό δείκτη.

Για παράδειγμα, αν μία πράξη στοχεύει αποκλειστικά σε Υπηκόους τρίτων χωρών (δείκτης EECO13), όλοι οι συμμετέχοντες θα πρέπει να είναι υπήκοοι τρίτων χωρών, βάσει των κριτηρίων επιλεξιμότητας για τη συμμετοχή τους στην πράξη. Κάθε συμμετέχων στην πράξη μετράται στο δείκτη EECO13.

B) Για τους **δείκτες ΕΕCO12-EECO17** οι τιμές τους μπορούν να καθορίζονται βάσει εμπεριστατωμένων εκτιμήσεων από τον δικαιούχο, εφόσον η δυνατότητα αυτή προσδιορίζεται στην πρόσκληση και δίνονται συγκεκριμένες οδηγίες από τη η διαχειριστική αρχή. Σε κάθε άλλη περίπτωση τα δεδομένα των εν λόγω δεικτών συλλέγονται από τους συμμετέχοντες με ερωτηματολόγια ή από διοικητικές πηγές με ενέργειες της ΕΥΘΥΠΣ.

Γ) **Για δείκτες αποτελεσμάτων που δεν είναι δυνατόν να επιτευχθούν ορισμένα αποτελέσματα, δεν απαιτείται η συλλογή δεδομένων για τους σχετικούς δείκτες**. Σε αυτούς του δείκτες, που ορίζονται από τη διαχειριστική αρχή στην Πρόσκληση, θα αναφέρονται μηδενικές τιμές στο δελτίο επίτευξης δεικτών.

Για παράδειγμα, όταν μια πράξη στοχεύει αποκλειστικά σε άτομα που απασχολούνται ήδη/είναι ήδη εργαζόμενοι (και συνεπώς θα μετρηθούν στο δείκτη εκροών ΕΕCO05), δεν απαιτείται να συλλέγονται δεδομένα για τους κοινούς δείκτες αποτελεσμάτων EECR01 (συμμετέχοντες που αναζητούν εργασία αμέσως μετά τη συμμετοχή τους), EECR04 (συμμετέχοντες που εργάζονται, συμπεριλαμβανομένης της αυτοαπασχόλησης, αμέσως μετά τη συμμετοχή τους) και EECR05 (συμμετέχοντες που εργάζονται, συμπεριλαμβανομένης της αυτοαπασχόλησης έξι μήνες μετά τη συμμετοχή τους). Σε αυτό το παράδειγμα, θα αναφέρονται μηδενικές τιμές για τους δείκτες ΕΕCR01, EECR04, EECR05 στο δελτίο επίτευξης δεικτών.

Οι ορισμοί και ο τρόπος συλλογής δεδομένων για τη μέτρηση των κοινών και ειδικών δεικτών ΕΚΤ+ για τις πράξεις της Πρόσκλησης περιλαμβάνονται στα Δελτία Ταυτότητας Δεικτών που επισυνάπτονται στην Πρόσκληση.

**Γ. Στο πλαίσιο αυτό επιπροσθέτως οι δικαιούχοι θα πρέπει :**

1. Να εξασφαλίσουν ότι οι συμμετέχοντες ενημερώνονται σχετικά με τις υποχρεώσεις και τα δικαιώματα τους σε ό,τι αφορά την απαιτούμενη ορθή συμπλήρωση του συνημμένου ερωτηματολογίου/ απογραφικού δελτίου και ειδικότερα για τους σκοπούς για τους οποίους τηρούνται τα δεδομένα τους, καθώς και για τις ρυθμίσεις που εφαρμόζονται για την προστασία τους από τους φορείς που τα επεξεργάζονται.
2. Να εξασφαλίσουν ότι κάθε συμμετέχων/ωφελούμενος/νη συμπλήρωσε απογραφικό δελτίο εισόδου, κατά την έναρξη συμμετοχής του (είσοδο) στην πράξη και απογραφικό δελτίο εξόδου μετά την έξοδό του από αυτήν. Τα δεδομένα που συλλέγονται από τα απογραφικά δελτία εξόδου πρέπει να αποτυπώνουν την κατάσταση αμέσως (ή εντός 4 εβδομάδων) μετά τη λήξη της συμμετοχής των συμμετεχόντων από την πράξη. Θα πρέπει να καταγράφονται μόνο τα αποτελέσματα που έχουν εκδηλωθεί εντός της περιόδου των 4 εβδομάδων Η ημερομηνία εξόδου δεν χρειάζεται να συμπίπτει με την πλήρη υλοποίηση της πράξης στην οποία συμμετείχε το αναφερόμενο άτομο. Για την καταγραφή των άμεσων αποτελεσμάτων, δεν θα πρέπει να γίνεται καμία διάκριση μεταξύ των συμμετεχόντων που ολοκληρώνουν την παρέμβαση και εκείνων που αποχωρούν πρόωρα σε οποιαδήποτε χρονική στιγμή

Αν ένας συμμετέχων/μία συμμετέχουσα αποχωρήσει από μια πράξη αλλά επιστρέψει σε μεταγενέστερη ημερομηνία στην ίδια πράξη, εξακολουθεί να τηρείται μόνο ένα απογραφικό δελτίο εισόδου. Στην περίπτωση αυτή, το υφιστάμενο αρχείο συμμετοχής θα πρέπει να επικαιροποιείται. Η ημερομηνία έναρξης και οι πληροφορίες σχετικά με τους δείκτες εκροών του δελτίου θα πρέπει πάντα να αναφέρονται στην πρώτη συμμετοχή και, ως εκ τούτου, να μην αλλάζουν κατά την επανείσοδο. Μετά τη δεύτερη συμμετοχή, θα πρέπει να επικαιροποιείται η ημερομηνία αποχώρησης στο απογραφικό δελτίο εξόδου και τα δεδομένα που αφορούν τους δείκτες αποτελεσμάτων ώστε να αντικατοπτρίζουν την κατάσταση κατά την τελική έξοδο. Οι αναθεωρήσεις των αρχείων συμμετεχόντων θα πρέπει να αντικατοπτρίζονται στους σχετικούς συγκεντρωτικούς δείκτες αποτελεσμάτων. Αν το πρώτο αποτέλεσμα έχει ήδη αναφερθεί, η επόμενη διαβίβαση δεδομένων θα πρέπει να αντικατοπτρίζει τα επικαιροποιημένα δεδομένα.

1. Να λαμβάνουν υπόψη τους και να μην παραβιάζουν τις αρχές που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης

Συνημμένα : Δελτία Ταυτότητας Δεικτών Πρόσκλησης

Πρότυπο Απογραφικό Δελτίο Εισόδου/Εξόδου

Ερωτηματολόγιο *(στην Ένταξη)*